ET

KOMISJONI DELEGEERITUD MÄÄRUS (EL) 2016/1649,

8. juuli 2016,

millega täiendatakse Euroopa Parlamendi ja nõukogu määrust (EL) nr 1316/2013, millega luuakse Euroopa ühendamise rahastu

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1316/2013, millega asutatakse Euroopa ühendamise rahastu, muudetakse määrust (EL) nr 913/2010 ja tunnistatakse kehtetuks määrused (EÜ) nr 680/2007 ja (EÜ) nr 67/2010, (1) eriti selle artiklit 21,

ning arvestades järgmist:

17. märtsi 2016. aasta otsusega kohtuasjas C-286/14 Euroopa Parlament vs. Euroopa Komisjon, tühistas kohus delegeeritud määruse (EL) nr 275/2014 ja andis korralduse, et kõnealuse määruse mõju peab jääma kehtima kuni seda asendava uue õigusakti jõustumiseni mõistliku aja jooksul, mis ei tohi ületada kuut kuud alates kohtuotsuse väljakuulutamisest.

Määruse (EL) nr 1316/2013 artikli 21 lõike 3 kohaselt tuleb transpordivaldkonna rahastamise prioriteetide puhul arvesse võtta määruse (EL) nr 1316/2013 artikli 7 lõikes 2 loetletud ühishuviprojektide rakendamist toetavaid rahastamistingimustele vastavaid meetmeid, mis on kooskõlas Euroopa Parlamendi ja nõukogu määrusega (EL) nr 1315/2013 (3) .

Määruse (EL) nr 1316/2013 artikli 7 lõike 2 kohaseid rahastamistingimustele vastavaid meetmeid on üksikasjalikumalt kirjeldatud kõnealuse määruse artiklites 10 ja 11 ning seal on esitatud nende meetmete maksimaalne kohaldatav rahastamismäär. Seega on asjakohane osutada transpordivaldkonna rahastamise prioriteetide üksikasjalikumal kirjeldamisel eespool nimetatud artiklites loetletud meetmetele.

Vastavalt määruse (EL) nr 1316/2013 artikli 4 lõikele 2, milles on sätestatud konkreetsed transpordisektori eesmärgid, ning võttes arvesse, et kõnealuse määruse artikli 21 lõikega 3 antakse komisjonile õigus võtta vastu artikli 26 kohaseid delegeeritud õigusakte, milles täpsustatakse transpordisektori rahastamise prioriteete, mida tuleb arvesse võtta tööprogrammides, sätestatakse käesolevas delegeeritud määruses sellised prioriteedid, mida tuleb arvesse võtta mitme- või iga-aastastes tööprogrammides kooskõlas kõnealuse määruse artikli 17 lõikega 3.

Arvestades, et finantsinstrumendid saavad liidu toetust iga-aastaste tööprogrammide raames, on asjakohane lisada vastav prioriteet.

Määruse (EL) nr 1316/2013 artikli 5 lõike 2 punktis b loetletud, programmi rakendamist toetavad meetmed, milles käsitletakse tehnilist ja haldusabi hõlmavaid kulutusi, mida komisjon kannab seoses Euroopa ühendamise rahastu juhtimisega ja mis moodustavad kuni 1 % rahastamispaketist, ei hõlmata tööprogrammidega. Programmi rakendamist toetavad meetmed, millega antakse panus määruse (EL) nr 1316/2013 artikli 7 lõike 2 kohastesse ühishuviprojektidesse ja millele on osutatud artikli 5 lõike 2 punktis a, hõlmatakse tööprogrammidega ja need lisatakse vastavale prioriteedile.

Selleks et võimaldada määruse (EL) nr 1316/2013 artikli 17 lõikega 3 ette nähtud rakendusaktide vastuvõtmist õigel ajal, et tagada Euroopa ühendamise rahastu transpordisektori programmi õiguslik järjepidevus, peaks käesolev määrus jõustuma järgmisel päeval pärast selle avaldamist Euroopa Liidu Teatajas,

ON VASTU VÕTNUD KÄESOLEVA MÄÄRUSE:

Artikkel 1

Käesoleva määrusega kehtestatakse rahastamisprioriteedid, mida tuleb arvesse võtta mitme- ja iga-aastastes tööprogrammides, millele on osutatud määruse (EL) nr 1316/2013 artiklis 17, kogu Euroopa ühendamise rahastu raames kõnealuse määruse artikli 7 lõike 2 kohaselt toetuskõlblike meetmete puhul, nagu on sätestatud käesoleva määruse lisas.

Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

(1) ELT L 348, 20.12.2013, lk 129.

(2) Komisjoni 7. jaanuari 2014. aasta delegeeritud määrus (EL) nr 275/2014, millega muudetakse Euroopa Parlamendi ja nõukogu määruse (EL) nr 1316/2013 (millega asutatakse Euroopa ühendamise rahastu) I lisa (ELT L 80, 19.3.2014, lk 1).

(3) Euroopa Parlamendi ja nõukogu 11. detsembri 2013. aasta määrus (EL) nr 1315/2013 üleeuroopalise transpordivõrgu arendamist käsitlevate liidu suuniste kohta ja millega tunnistatakse kehtetuks otsus nr 661/2010/EL (ELT L 348, 20.12.2013, lk 1).

LISA

TRANSPORDIVALDKONNA RAHASTAMISE PRIORITEEDID MITME- JA IGA-AASTASTE TÖÖPROGRAMMIDE RAAMES

1. Rahastamisprioriteedid mitmeaastaste tööprogrammide raames

1.1. Rahastamisprioriteedid, mille eesmärk on rajada puuduvad ühendused, kõrvaldada kitsaskohad, parandada raudtee koostalitlusvõimet ja eelkõige piiriüleseid lõike:

i) põhivõrgu koridorides eelnevalt kindlaks määratud projektid (raudteed, siseveeteed, maanteed, mere- ja siseveesadamad);

ii) põhivõrgu muudes lõikudes eelnevalt kindlaks määratud projektid (raudteed, siseveeteed, maanteed, mere- ja siseveesadamad);

iii) raudtee koostalitlusvõime;

iv) ERTMSi rakendamine.

1.2. Rahastamisprioriteedid, mille eesmärk on tagada jätkusuutlik ja tõhus transpordisüsteem pikas perspektiivis, et teha ettevalmistusi seoses tulevaste transpordivoogudega, samuti selleks, et võimaldada kõigi transpordiliikide CO2-heite vähendamist tänu uuenduslikule vähese CO2-heitega tehnoloogiale, optimeerides samas ohutust:

i) uute tehnoloogialahenduste ja uuenduste kasutuselevõtt kõikide transpordiliikide puhul, keskendudes CO2-heidet vähendavatele, ohutust suurendavatele uuenduslikele tehnoloogialahendustele, et muuta võrk jätkusuutlikumaks ning parandada selle toimimist, juhtimist, ligipääsetavust, mitmeliigilisust ja tõhusust;

ii) ohutu ja turvaline taristu, sealhulgas ohutud ja turvalised parkimiskohad maantee põhivõrgus.

1.3. Rahastamisprioriteedid, mille eesmärk on transpordiliikide parem integreerimine ja omavaheline ühendamine ning transporditeenuste koostalitlusvõime suurendamine, tagades juurdepääsu transporditaristule:

i) ühtne Euroopa taevas – SESAR;

ii) jõeteabeteenused;

iii) maantee arukad transporditeenused;

iv) laevaliikluse seire- ja teabesüsteemid;

v) meremagistraalid;

vi) meetmed, mis keskenduvad transporditaristu põhivõrgu transpordisõlmedele, sealhulgas linnade transpordisõlmedele;

vii) ühendused mitmeliigiliste logistikaplatvormidega ja nende arendamine.

1.4. Programmi rakendamist toetavad meetmed

2. Rahastamisprioriteedid mitmeaastaste tööprogrammide raames

2.1. Rahastamisprioriteedid, mille eesmärk on kõrvaldada kitsaskohad, parandada raudtee koostalitlusvõimet ja rajada puuduvad ühendused, keskendudes eelkõige piiriüleste lõikude parandamisele:

i) raudtee-, siseveeteede ja teede põhivõrgu projektid, sealhulgas ühendused sisevee- ja meresadamate ja lennuväljadega ning sadamate arendamine;

ii) üldise võrgu projektid (raudteed, siseveeteed, maanteed, mere- ja siseveesadamad);

iii) projektid, mille eesmärk on ühendada üleeuroopaline transpordivõrk naaberriikide võrguga, eelkõige piiriülestes lõikudes (raudteed, siseveeteed, maanteed, mere- ja siseveesadamad).

2.2. Rahastamisprioriteedid, mille eesmärk on tagada jätkusuutlik ja tõhus transpordisüsteem pikas perspektiivis, et teha ettevalmistusi seoses tulevaste transpordivoogudega, samuti selleks, et võimaldada kõigi transpordiliikide CO2-heite vähendamist tänu uuenduslikule vähese CO2-heitega tehnoloogiale, optimeerides samas ohutust:

i) muude kui mitmeaastase tööprogrammiga hõlmatud uute tehnoloogialahenduste ja uuenduslike lahenduste kasutuselevõtt;

ii) kaubaveoteenused;

iii) meetmed, millega vähendatakse raudtee-kaubaveoga kaasnevat müra, sh moderniseerides olemasolevat veeremit.

2.3. Rahastamisprioriteedid, mille eesmärk on transpordiliikide parem integreerimine ja omavaheline ühendamine ning transporditeenuste koostalitlusvõime suurendamine, tagades juurdepääsu transporditaristule:

i) muud kui mitmeaastase tööprogrammiga hõlmatud telemaatiliste seadmete süsteemid;

ii) meetmed, mille eesmärk on tagada puudega inimestele parem juurdepääs transporditaristule;

iii) meetmed, mis keskenduvad transporditaristu põhivõrgu transpordisõlmedele, sealhulgas linnade transpordisõlmedele;

iv) ühendused mitmeliigiliste logistikaplatvormidega ja nende arendamine.

2.4. Euroopa ühendamise rahastu rahastamise vahendid:

i) Euroopa ühendamise rahastut käsitleva määruse lisa III osas ja artiklis 14 määratletud rahastamisvahendite toetamine;